РЕГЛАМЕНТ (ЕО) № 797/2009 НА КОМИСИЯТА
от 1 септември 2009 година
за дерогация от Регламент (ЕО) № 1580/2007 за определяне на правила за прилагане на регламенти (ЕО) № 2200/96, (ЕО) № 2201/96 и (ЕО) № 1182/2007 на Съвета в сектора на плодовете и зеленчуците
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално членове 103з и127 във връзка с член 4 от него,
като има предвид, че:
(1)
С Регламент (ЕО) № 1580/2007 на Комисията (2) се определят подробни правила относно организациите на производители в сектора на плодовете и зеленчуците.
(2)
Съгласно член 66, параграф 3 от Регламент (ЕО) № 1580/2007 компетентният орган взема решения за искания за изменения в оперативни програми за следващите години най-късно до 15 декември. Въпреки това при надлежно обосновани причини държавите-членки могат да отложат решението до 20 януари на следващата година.
(3)
Съгласно член 57, параграф 1 от Регламент (ЕО) № 1580/2007 държавите-членки следва да определят цялостната структура и съдържанието на националната си стратегия в съответствие с подробните насоки, определени в приложение VII към посочения регламент. Преди 1 януари 2009 г. държавите-членки бяха свободни да определят цялостната структура и съдържанието на стратегиите си.
(4)
Някои държави-членки са срещнали особени трудности при определянето на националната си стратегия, например защото бе необходимо да включат заинтересовани страни от регионите. Освен това сложността на разпоредбите за изменения в оперативните програми причини забавяне на решенията на някои държави-членки относно искания за изменения в оперативни програми.
(5)
За да се предостави на държавите-членки повече време за вземане на такива решения, следва да им бъде разрешено като преходна и извънредна мярка да отложат решенията за прилаганите през 2009 г. оперативни програми най-късно до 15 октомври 2009 г., при условие че тези оперативни програми са били представени при спазване на срока, предвиден в член 66, параграф 1 от Регламент (ЕО) № 1580/2007.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 66, параграф 3, втора алинея от Регламент (ЕО) № 1580/2007 за тези организации на производители, които са подали искане за изменение на оперативните си програми при спазване на срока, предвиден в член 66, параграф 1 от посочения регламент, държавите-членки могат да вземат решение за изменения на прилаганите през 2009 г. оперативни програми най-късно до 15 октомври 2009 г. Такова решение се приема само по надлежно обосновани причини. Решението за одобрение може да постановява, че разходите са приемливи от 1 януари 2009 г.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Неговият срок на действие изтича на 15 октомври 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 септември 2009 година.